Venäjän tullihallinto kilpailuttaa pankkeja
Venäjän perimille tullimaksuille haetaan uusia pankkiyhteyksiä. Valtion tullikomitea aikoo järjestää heti alkusyksystä tarjouskilpailun, jolla valitaan tullimaksutulojen ensi vuoden varainhoitajat.
Valtionvarainministeriö luottaa myös jatkossa pankkien palveluihin, eikä aio ottaa tullimaksuvaroja omaan hoitoonsa, vaikka edelliset hallitukset ovat sitä ehdottaneet.
Tullilaitoksen varoja hoitaa tällä hetkellä kymmenen Venäjän johtavaa pankkia, mutta käytettävien pankkien lukumäärä on ensi vuoden osalta vielä avoinna. Tarjouskilpailu tulee varmasti kiinnostamaan pankkeja, sillä nykyiset luvanhaltijat käsittelivät tullimaksuja tammi-maaliskuussa yhteensä noin 30 miljardin ruplan eli noin 1,25 miljardin US dollarin edestä.
Maksuja hoitavista pankeista seitsemän on tänä vuonna saanut pitää lupansa, mutta kolme pankkikriisissä pahasti ryvettynyttä rahalaitosta, Uneximbank, MFK Bank ja Rossiisky Kredit on korvattu uusilla.
Tullikomitea onkin tällä kertaa aikaisempaa tiukempi varainhoitajiensa valinnassa. Tarjouskilpailuun saavat osallistua vain pankit, joilla on vähintään 300 miljoonan ruplan osakepääoma ja ovat toimineet Venäjällä vähintään viisi vuotta ja tästä ajasta ainakin kaksi vuotta yleispankkitoiminnan lisenssillä. Vakauttamislainoja saaneet pankit voivat osallistua tarjouskilpailuun vain jos ne tätä ennen maksavat pois lainansa.
Pankkisektorilla Venäjän tullilaitosta pidetään ihanneasiakkaana. Se on vahva, luotettava ja sillä on venäläisittäin valtaisat ja tasaiset kassavirrat.
Itä-eurooppalaiset tyytymättömiä poliittisiin muutoksiin
Tuoreen tutkimuksen mukaan noin kaksi kolmesta itä-eurooppalaisesta on tyytymätön maansa poliittiseen kehitykseen sosialismin jälkeisinä vuosina. Fessel Gfk -tutkimuslaitoksen mielipidemittaukset kattoivat kahdeksan Itä-Euroopan maata, eli Venäjän, Ukrainan, Puolan, Unkarin, Bulgarian, Romanian ja Tsekin tasavallan ja Slovakian.
Eniten poliittiseen kehitykseen pettyneitä oli Ukrainassa (76 %) ja vähiten Venäjällä (59 %). Puolassa tyytymättömiä oli 61, Slovakiassa 67 ja Tsekissä 72 prosenttia.
Yhteensä 8000:lta haastatellulta kysyttiin myös tarkemmalla mittarilla tyytyväisyyttä. Tällöin poliittiseen kehitykseen erittäin pettyneitä oli eniten Ukrainassa (36 %) sekä Venäjällä ja Romaniassa (22 %). Pienimmillään erittäin pettyneiden osuus oli Unkarissa, jossa tällaisia vastaajia oli 15 prosenttia.
Venäjän tapauksessa mielipidetiedustelu kertoo yhteiskunnan vahvasta polarisoitumisesta. Tyytymättömiä oli vertailumaihin nähden vähiten, mutta nämä vastaajat olivat sitäkin kriittisempiä poliittisten muutosten tuloksiin.